
Când un prieten are nevoie de ajutor... lași totul și te duci.

Blocul în care locuiește Isabella a avut de suferit din cauza ei. Într-un singur an, proprietarul a pus gratii de fier la ferestre, a refăcut tot sistemul de securitate și a renovat tot interiorul — pentru că cineva încercase s-o alunge din clădire dându-i foc.

Când a avut nevoie ca ea să dovedească nevinovăția fiului său, a acceptat fără să fie nevoie să afle vreun detaliu.

Însă, odată ce a început să sape în caz, au cuprins-o îndoielile.

Adăugați tensiunile dintre vrăjitoarele din Sororitatea lui Brigid, toate îndreptate împotriva ei, și are mai mult decât poate duce singură.

Și aici intervine familia — la bine și la rău, sunt mereu alături de ea.

Dar oare vor fi de ajuns?

Eu credeam că viața mea era grea cu o singură pisică. Trei erau practic insuportabile.

Să nu mă înțelegeți greșit, nu că nu le-aș fi iubit inimioarele lor drăgălașe și pufoase — dar am jurat oricărei zeițe care mă asculta că, dacă unul dintre pisoi mai avea vreun „accident“ de vrăjitorie și eu ajungeam din nou lipită de tavan, aveam să fiu nevoită să le interzic accesul în apartamentul meu. Nu-mi păsa cât de mult avea să se plângă Jameson.

Tocmai terminasem de scos confetti-ul galben care îmi rămăsese prins în păr — din cauza pisoilor — și eram recunoscătoare că nu era o conservă de mâncare de pisici explodată, ca săptămâna trecută.

Amândoi erau pisoi negri, dar Jules avea lăbuțele albe, iar Jessamin avea vârful cozii alb. Jessamin a fugit în sufragerie, a sărit pe canapea și s-a avântat spre ușa apartamentului. A rămas acolo unde a aterizat și a privit-o pe Jules făcând aceeași cursă. Jules a întrecut distanța lui Jessamin cu două lăbuțe, așa că Jules s-a năpustit asupra surorii ei.

Jucau jocul ăsta întruna cât stăteau aici, și mă întrebam dacă nu cumva încercau să se învețe singure să zboare.

— Hei, vrei să gătesc toate pastele astea? strigă Delia din bucătărie.

Stăteam la masa din sufragerie. — Sigur. Nu mă deranjează să mănânc resturi mai târziu, săptămâna asta.

Găteam în apartamentul meu, fiindcă mătușile plecaseră la târgul Maine Magic and Crystals pentru weekend. Voiau să-și reaprovizioneze stocurile pentru Casa Proctor, iar eu le dădusem o listă cu ingrediente greu de găsit și prețul maxim pe care eram dispusă să-l plătesc pentru fiecare. Nu eram pregătită să las apoteca în grija lui Mackenzie două zile la rând, așa că am rămas acasă. Chiar ar trebui să-mi grăbesc producția de lumânări și produse de baie și să încep să le vând la târg.

Nu prea înțelegeam cum funcționa evenimentul, dar, cumva, ne-vrăjitorii nu puteau cumpăra nimic cu care să-și poată face rău.

Bunica era în Sewall, petrecând câteva zile cu Hope, așa că Thea, Delia și cu mine eram pe cont propriu. În seara asta mâncam spaghete cu chiftele, dar aveam un plan de rezervă cu pizza congelată, în caz că lucrurile nu mergeau bine. Palmer lucrase în ultima vreme nopțile, așa că nu reușisem să-l conving să se milostivească de noi și să gătească cina.

Thea stătea pe canapea, mângâindu-l pe Jameson și, ori de câte ori încetineau destul, pe Jules și Jessamin. Una peste alta, era o scenă casnică drăgălașă în apartamentul meu, și eram recunoscătoare pentru fiecare clipă liniștită a ei.

Hope reușise în sfârșit, săptămâna trecută, să convingă sororitatea să mă accepte ca membră, dar lucrurile erau liniștite chiar și cu ele, fiindcă nu se auzise nimic despre vreo faptă rea a Frăției Vrăjitorilor Liberi. Faptul că nu auzisem absolut nimic de la ei era îngrijorător, dar nu era nimic de făcut, în afară de a ne pregăti pentru următorul lor atac.

— Eu și Delia am hotărât că o să angajăm un asistent, spuse Thea, în timp ce Jules îi sări din poală ca să fugărească jucăria lui Jameson asemănătoare cu un robot de aspirat.

M-am întors spre ea. — Serios? Ce bine. Și ce o să-l puneți să facă?

— Recepție, strigă Delia din bucătărie. Dacă n-ar mai trebui să răspundem la telefon și să întâmpinăm oamenii care intră din stradă, am putea face mult mai multe.

Pun pariu că da. Conduceau Port City Tours și, pe lângă faptul că lucrau cu clienții, își dezvoltau propriile tururi, cercetau tot ce povesteau și își coseau singure costumele tematice pentru tururi. În săptămânile aglomerate era epuizant doar să le privești cum muncesc. Spre deosebire de apoteca mea, unde foloseam magie în poțiuni, verișoarele mele nu foloseau niciun fel de magie în afacerea lor. Nu aveau nevoie, și considerau că o linie strictă de „niciun fel de magie“ era mai bună pentru ele.

— Unde ai găsit-o pe Mackenzie? întrebă Thea. Dacă am putea găsi pe cineva ca ea, ar fi minunat.

Cu siguranță am avut noroc când am angajat-o pe Mackenzie. Pe hârtie, părea cea mai puțin promițătoare candidată, dar de îndată ce a intrat în magazin și am început să vorbim, am știut că o să se descurce. — Am pus un anunț de angajare pe unul dintre site-urile alea online. — De unde ai știut că o să se descurce așa de bine? întrebă Delia.

Am ridicat din umeri. — N-am știut. Nu până când am cunoscut-o. Acum nu sunt sigură ce m-aș face fără ea.

Jameson a sărit de pe canapea și și-a chemat nepoatele. Au încetat să se mai joace și l-au urmat în camera lui.

— Ciudat, spuse Thea, privindu-le cum merg în șir pe hol.

Ușa dormitorului lui Jameson s-a închis. — Îngrijorător, am zis eu. E ca atunci când stai cu un copil și nu-l mai auzi, știi că se întâmplă ceva rău.

— Pot să primesc un pic de ajutor aici? întrebă Delia.

— Da, sigur. De ce ai nevoie? întrebă Thea, intrând în bucătărie.

— Scoate pâinea cu usturoi din cuptor și, Isabella, tu poți pune masa.

Cinci minute mai târziu, mâncam cea mai bună masă pe care o gătiserăm vreodată de unele singure. — Poate că prindem noi cheful gătitului, am zis.

Delia a râs. — Nu prea cred. Dar am învățat ce alimente la conservă și gata preparate ne plac cel mai mult. Nu sunt sigură că o să fiu vreodată o bucătăreasă la fel de bună ca mama.

Un pârâit puternic s-a auzit din camera lui Jameson. — Hei! Nu deranjați vecinii, i-am strigat. Când nu mi-a răspuns, am mers pe hol și i-am deschis ușa. Un fum verde și strălucitor s-a revărsat din cameră, în timp ce Jameson, Jessamin și Jules ieșeau de parcă nu se întâmplase nimic.

— Scapă de fumul ăsta, te rog, mi-a cerut Jameson. Ai crede că, de vreme ce era familiarul meu, ar face ce-i spuneam, dar de cele mai multe ori era pe dos.

Delia și-a folosit magia ca să deschidă o fereastră și să sufle fumul afară. Când totul a dispărut, și-a îndreptat arătătorul spre fereastra deschisă și l-a coborât. Fereastra s-a închis, ținând afară restul aerului friguros de decembrie.

— Ce-a fost asta?

Jessamin a început să miaune. Pisoii se mutaseră la Casa Proctor cu șase săptămâni în urmă, de Samhain, și puteau comunica cu Thea și Delia. Eu eram însă tot pe dinafară.

Thea a râs. — A crezut că poate n-o să observăm.

M-am întors spre pisoiașă. Chiar dacă eu n-o înțelegeam, ea nu avusese niciodată vreo problemă în a pricepe ce spunea oricare dintre noi. — Ai crezut că n-o să observăm un bubuit de tunet și un fum verde? Serios?

Jameson și-a lins lăbuța. — I-am spus că ești mai deșteaptă decât majoritatea oamenilor, dar a insistat să așteptăm să vedem.

Jules a început să miaune, iar Delia mi-a tradus. — Jules spune că se îndoiește și că tot mai ai confetti în

păr.

La naiba! Credeam că le scosesem pe toate. — Gata. Pisoii trebuie să meargă acasă după cină. Deocamdată, vă vreau pe amândouă stând cuminți unde vă pot vedea. M-am întors spre Jameson. — Ce naiba îi înveți, mai exact? Cum să-mi calce pe ultimul nerv?

S-a uitat în sus la mine și a căscat. Ce nepoliticos! — Le învăț cum să se înțeleagă cu oamenii. Stăpânesc tot ce le dau mai repede decât oricare alți ucenici pe care i-am avut vreodată. Vor fi gata să-și preia îndatoririle de familiari în încă șase luni, și au nevoie să testeze limitele a ceea ce vor accepta oamenii.

Jules și Jessamin stăteau cuminți lângă ușa de la intrare, străduindu-se din răsputeri să pară nevinovate. Nu mă lăsam păcălită. — Mult dincolo de limită, fetelor. Mult dincolo.

Ne-am așezat la loc ca să terminăm cina și, cu coada ochiului, am văzut-o pe Jules dându-i ghionturi lui Jessamin. — Jules, am zis, sunând exact ca mama când mă avertiza să mă port frumos pe vremea când eram mică.

— Șase luni, zici? îl întrebă Delia pe Jameson.

Thea și Delia se atașaseră de pisoi, și știam că aveau să fie cu inima frântă dacă Jessamin și Jules alegeau să fie familiari pentru alte vrăjitoare când avea să vină vremea. Delia, mai ales, își intensificase exercițiile de vrăjitorie în speranța că avea să fie destul de puternică încât să merite un familiar. Oricât de enervanți erau pisoii azi, până și eu speram să rămână în familie. Mi-aș fi dorit să am vreun sfat pentru verișoarele mele despre cum să-și ia un familiar, dar fosta mea vecină, doamna Thompson, mă alesese pe mine pentru Jameson, și niciodată nu reușisem să-mi dau seama de ce.

Am tresărit la o bubuitură puternică în ușa apartamentului meu. M-am uitat la pisoi, dar nu ei erau vinovați de zgomotul ăsta.

Cineva a bătut din nou la ușă, cu mai multă forță decât era necesar. M-am uitat prin vizor și mi-am văzut noul vecin încruntându-se la ușă. M-am întors spre pisoi. — Grozav, acum ați supărat vecinii. Să nu vă mișcați cât stau de vorbă cu el.

Am deschis ușa. — Bună, Bruce. Cu ce te pot ajuta?

Bruce lucra de acasă și părea mereu să muncească, fiindcă insista ca în clădire să fie tot timpul liniște. După cât se pare, nu prea avea apeluri video, fiindcă mă îndoiam că tricoul lui pătat, plin de înjurături, ar fi fost potrivit pentru vreun loc de muncă de oriunde. — Poți să încetezi cu atâta zgomot. Proprietarul m-a asigurat că asta e o clădire liniștită și că tu, în mod special, ești o persoană liniștită cu care n-aș avea niciodată vreo problemă.

Cu siguranță încercam să fiu o vecină bună, dar pisoii o făceau dificil. Am zâmbit la gândul că domnul S. uitase să pomenească de incendiul din clădire și de rolul meu în el în timp ce-mi lăuda calitățile de vecină. Sunt destul de liniștită, dar poate că domnul S. întinsese un pic adevărul ca să-l convingă pe Bruce să ia apartamentul. M-am uitat la ceas. — E imposibil să încă mai lucrezi, e ora șapte.

— Nu contează dacă lucrez sau nu, ești prea gălăgioasă. Mi-ar părea rău să mă plâng proprietarului de tine, dar dacă o ține tot așa, o s-o fac. Ar fi păcat ca tu și pisica aia a ta aducătoare de ghinion să fiți nevoite să vă mutați, chiar înainte de Crăciun.

Jameson a sâsâit, deloc încântat să fie numit „aducător de ghinion“.

— Ai voie măcar să ții un animal de companie? O să-l întreb și asta.

Nu eram încântată de încotro duceau amenințările lui voalate, dar eram sigură că domnul S. nu m-ar fi dat afară — nu după ce descoperisem că unul dintre chiriașii lui era un răpitor și, pe deasupra, îl prinsesem pe ucigașul altui chiriaș. Totuși, Bruce nu știa asta, și nu era niciun motiv să-i spun.

— O să încercăm să facem mai puțin zgomot, am zis.

Bruce a făcut un pas înainte, de parcă ar fi vrut să-și croiască drum în sufragerie. M-am dat înapoi ca și cum l-aș fi invitat înăuntru, încrezătoare în descântecele de protecție pe care familia mea le pusese în jurul apartamentului. Piciorul i-a trecut peste prag, iar expresia de pe chip i s-a schimbat din furioasă în nedumerită. Și-a tras piciorul înapoi și s-a uitat la mine. — Scuze, ce? întrebă el.

Spuneți ce vreți despre vrăjitoare, dar puteam ridica niște descântece de protecție fantastice. Descântecele de pe apartamentul meu lăsau omul nedumerit în privința motivului pentru care se afla acolo și cu un vag sentiment că ar trebui să meargă acasă.

Am zâmbit. — Mi-ai cerut să fac mai puțin zgomot, și am fost de acord să încerc.

— A, da. Aă, mulțumesc, spuse el înainte să se întoarcă și să pornească pe hol spre ușa lui.

Mi-am închis ușa și m-am rezemat de ea. Nu mai încercase niciodată să intre, iar expresia de pe chipul lui dinainte să lovească descântecul de protecție nu era una pe care voiam s-o mai văd vreodată.

— Trebuie să vorbești cu proprietarul tău despre el, spuse Thea. Am oftat. — Știu. Cobor după ce plecați.

Am făcut curat după cină și mi-am condus verișoarele și pisoii lor până la mașină. În timp ce plecau, mă întrebam cum aș putea să mă plâng diplomatic de un vecin care, probabil, avea să se plângă în curând de mine.

Am bătut la ușa familiei Subramanian, iar doamna S. a deschis. — O, Isabella, intră, te rog.

De fiecare dată când intram în apartamentul lor, mă simțeam intimidată. Aveau mobilă albă pe care eram sigură că aveam să las vreo pată. Chiar dacă nu eu făcusem sosul, aș fi putut avea ceva pe mine și apoi le-aș fi distrus canapeaua. — E soțul tău aici?

A clătinat din cap. — Nu. A primit un telefon și a plecat în grabă. A spus că era o urgență cu unul dintre bărbații din echipa lui de bowling.

— O, îmi pare rău să aud asta.

— Pot să-i spun că ai trecut pe aici, se oferi ea. — Ar fi minunat, mulțumesc.

În timp ce mă întorceam spre apartamentul meu, atentă să trec în vârful picioarelor pe lângă ușa lui Bruce, m-am gândit la urgența aceea. Domnul S. era într-o echipă de bowling, dar știam și că mințea în privința unor ore de antrenament la bowling și, în schimb, își vizita fiul, nora și nepotul. Pentru o scurtă vreme, fusese suspect într-o anchetă de crimă și îl urmărisem, doar ca să aflu că își vizita familia, dar nu-i spunea soției. De atunci, doamna S. își cunoscuse nepotul și reconcilierea familiei începuse.

Am descuiat apoteca a doua zi dimineață, fără să fi vorbit încă cu domnul S. Mașina lui nu era în parcare când am plecat, așa că

mi-am propus să-l sun după-amiază, într-un moment mai liniștit.

Aveam o rutină de dimineață de la care nu mă abăteam. Mi-am agățat haina și geanta, mi-am schimbat cizmele și am pus o lumânare nouă în sfeșnicul de lângă fotografia Trinei. Trina îmi fusese mentor și fosta proprietară a apotecii. Abia după ce a fost ucisă am aflat că îmi lăsase mie afacerea. Nu trecea zi în care să nu-i fiu recunoscătoare pentru generozitatea și prietenia ei.

Am pocnit din degete și lumânarea ei s-a aprins. Mă obișnuisem să vorbesc cu ea dimineața, punând-o la curent cu ce se întâmpla în prăvălie. Știam că e o prostie; dacă fantoma ei era aici, atunci știa deja, iar dacă nu era, nu mă putea auzi. Nu eram încă pregătită să renunț la legătura mea afectivă cu ea. — Mackenzie se descurcă de minune. Ar trebui să vezi cât de ordonată e prăvălia acum — ne face de rușine pe amândouă.

Următorul lucru de pe lista mea era să prepar ceaiul pe care aveam să-l servesc clienților pe parcursul zilei. M-am uitat la rafturi și m-am hotărât la maté cu ciocolată dublu neagră. După-amiază urma să se dezlănțuie o furtună și eram sigură că clienții mei aveau să aprecieze aroma intensă de ciocolată.

Am trecut prin restul treburilor de dimineață pe pilot automat, gândindu-mă la vecinul meu, Bruce, și întrebându-mă dacă domnul Subramanian își rezolvase urgența cu popicele.

La ora zece, am deschis prăvălia pentru clienți. Doamna Scanlon a coborât din mașină și s-a grăbit să intre în prăvălia caldă. A tras adânc aer în piept. — Ciocolată?

Am zâmbit larg. — Ciocolată dublu neagră. Părea genul ăsta de zi. Să-ți torn și ție?

A luat cana pe care i-am întins-o. — Ce ai pentru cineva care nu reușește să se încălzească nicicum?

M-am uitat la ea o clipă și am lăsat intuiția să-mi spună de ce avea nevoie. Scorțișoară, ghimbir și turmeric pe o bază de flori de mușețel. — Lasă-mă să-ți prepar ceva. Am luat de pe rafturi borcanele de care aveam nevoie și i-am cântărit ceai cât pentru o săptămână.

— Cât de cald ții casa? am întrebat, știind că mulți oameni în vârstă dau căldura mai mică pentru a economisi bani.

— La nouăsprezece grade. Dar mi-e frig chiar și dacă o dau mai tare.

I-am întins punga cu ceai. — Bea o cană din ăsta după micul dejun și încă una după cină. Ar trebui să-ți ajungă o săptămână și, dacă merge, poți veni să mai iei.

A zâmbit. — Mulțumesc, draga mea. Cred că o să iau și niște ceai de ciocolată.

I-am pus ceaiurile într-o pungă și am condus-o, sperând că acum avea să-i fie mai cald. Intuiția nu mă înșelase încă, așa că m-am gândit că o să fie bine și că aveam s-o revăd peste o săptămână.

O jumătate de oră mai târziu, a intrat proprietarul meu. I-am zâmbit în timp ce își scutura zăpada de pe jachetă. — Nu trebuia să veniți, puteam vorbi și la telefon.

Și-a ridicat privirea de la jachetă. — Poftim?

— Ar fi trebuit să-i spun soției dumneavoastră că nu era ceva urgent și că mă puteați suna oricând vă era la îndemână. — Ai vorbit cu Nila? Când a fost asta? întrebă el.

— Am trecut pe la dumneavoastră aseară. Nu v-a spus?

A clătinat din cap. — Nu. N-am mai fost pe acasă de aseară.

Mi-am luat o clipă să-l privesc cu atenție. — Arătați de parcă ceva nu e în regulă. Lăsați-mă să vă torn o cană de ceai și putem vorbi în biroul meu.

Am turnat două căni și am intrat în biroul meu. — De ce nu-mi spuneți de ce ați venit, i-am sugerat.

Și-a pus cana pe biroul meu și, când și-a ridicat privirea spre mine, ochii îi erau plini de lacrimi. — E vorba de fiul meu, Prashad.

A fost arestat pentru crimă și știu că n-ar omorî niciodată pe nimeni.

M-am întrebat pentru o clipă dacă și părinții ucigașilor au același gând sau dacă reflectează și recunosc că da, poate că odrasla lor chiar ar fi putut ucide pe cineva. Am clătinat din cap. Soții Subramanian erau oameni blânzi și mă îndoiam că crescuseră un ucigaș.

— E îngrozitor! Îmi pare tare rău să aud asta. Dar nu sunt sigură că vă pot ajuta.

A tras adânc aer în piept. — Poți. A fost arestat de prietenul tău, detectivul Palmer.

Nu era de mirare că nu mă sunase aseară. Presupusesem că fusese ocupat, dar eram sigură că voise și să evite să-mi spună că arestase fiul proprietarului meu.

— Știu că există reguli, dar fiul meu n-o să se descurce bine la închisoare. Poți să-l rogi să fie cu ochii pe Prashad, să-l țină

în siguranță. De îndată ce se stabilește cauțiunea, o vom plăti, dar până atunci... îmi fac griji.

— Bineînțeles că-l pot suna și-l pot întreba ce poate face. De asemenea, are voie să primească vizitatori, așa că dumneavoastră și soția dumneavoastră puteți petrece o bună parte din zi cu el.

Fața i s-a făcut palidă. — Nu, nu trebuie să-i spui soției mele. Ea nu trebuie să afle nimic despre asta. Am ridicat o sprânceană.

— Nila și Prashad au avut câteva probleme de când s-a însurat, mi-a mărturisit domnul S. Ea avea în minte alte partide. Soția lui Prashad era o femeie fermecătoare pe nume Heather. Era bibliotecară și n-ai fi întâlnit vreodată o persoană mai bună.

— Hai să lămurim. Nu vreți să-i spun că Prashad a fost arestat? Nu credeți că o să observe când n-o să apară la următoarea cină de familie? am întrebat.

Domnul S. s-a uitat la mine, cu frica și disperarea luptându-se pe chipul lui. — Mă bizui pe tine să afli cine a făcut asta, ca fiul meu să fie eliberat înainte să se întâmple una ca asta.

— Bine, pot să păstrez secretul. O să-l sun pe detectiv și o să vă spun ce zice.

Domnul S. s-a ridicat și mi-a strâns mâna. — Mulțumesc. Te rog, amintește-i că l-am lăsat în apartamentul tău ca să-ți monteze mobila.

I-am oferit cel mai liniștitor zâmbet al meu. — Nu e genul de om care să uite când îi face cineva o favoare. Sunt sigură

că aveți multe de făcut azi, așa că nu vă mai rețin. Dacă mai e ceva ce pot face, vă rog să mă sunați.

În prăvălie, am luat o cutie de ceai de mușețel și lavandă. — Vă rog, luați asta. Beți puțin când ajungeți acasă, o să vă simțiți mult mai bine.

A dat să-și scoată portofelul, dar nu puteam să-l las să plătească pentru ceai, nu după ce fusese atât de bun cu mine. — Din partea casei.

La ușă, s-a întors spre mine. — Nu te-am întrebat de ce ai venit să mă vezi.

Uitasem complet de Bruce de îndată ce îmi spusese care era problema lui. — Nu e nimic, serios. Bruce s-a plâns că am fost prea gălăgioasă aseară. A spus că o să vorbească cu dumneavoastră despre asta, așa că am vrut să vă spun că o să fiu mai atentă pe viitor.

— Să nu-ți faci griji din pricina lui. Îl pun eu la punct și n-o să se mai plângă de tine.

A plecat și m-am întrebat dacă accesul meu la Palmer tocmai jucase rolul unei mite ca să-l țină pe Bruce departe de mine. Nu-mi plăcea ideea, dar nu puteam face nimic în privința asta acum.

Mackenzie a sosit câteva minute mai târziu cu cafea și cornuri în formă de gheară de urs de la Fancy Tart. În unele zile, faptul că mi se aducea cafea și prăjituri la prânz era cea mai bună parte a zilei mele și merita absolut fiecare bănu

